Clocks

**Clocks** (euskaraz *Erlojuak*) Coldplay taldea ingelesak 2003an A Rush of Blood to the Head diskoaren barnean kaleratu zuen abestia da.

## Aurrekariak eta konposizioa 
«Clocks» Coldplayren bigarren albumaren (*A Rush of Blood to the Head)* grabazioko azken saioetan sortu zen. Chris Martin abeslaria gaueko ordu txikietan heldu zen estudiora, bat-batean piano akonpainamendu bat etorri zitzaion burura eta idaztea erabaki zuen. Martinen arabera, Muse talde britainiarra inspirazio iturri izan zen. Martinek Jon Buckland gitarra-jotzaileari aurkeztu zion ideia, eta honek oinarrizko konposizioari akordeak gehitu zizkion: «Berak [Jon Bucklandek] bere gitarra hartu zuen (kanta gustuko zuen seinale zen hori) eta akorde bikain horiek jo zituen... Erreakzio kimiko baten prozesua bezalakoa izan zen».

«Clocks» konposatu baino lehen, taldeak jada albumerako hamar abesti prest zituen. Abestiak musika-tresna akustikoak izateaz gain, hari-instrumentuak simulatzen dituzten sintetizadoreen akonpainamendua ere badu.

Abestiaren letrak kontraesanak ditu eta desesperazio kutsua du. Chris Martinek «inpotentzia [...] amaitu ezin den harreman disfuntzional batean» egoerari buruz kantatzen du. Abestiaren izenburuak, aldi berean, letra «metaforikoki aipatzen du». «Entzulea munduak denborarekin duen obsesioari buruz hausnartzera bultzatzen du, eta hemen gauden bitartean, bizirik eta presente, aprobetxatu egin behar dugun ideiarekin lotzen du».
## Single gisa merkaturatzea 
Coldplay-k 2003ko martxoaren 24an kaleratu zuen «Clocks» Europan, *A Rush Of Blood To The* *Head* albumeko hirugarren single gisa. Bi B alde ditu: «Animals», bandaren zuzeneko ikuskizunetako gogokoenetako bat, album horretan ez dagoena, eta «Crests Of Waves». Singlearen azala Martinen erretratu bat da. Azal hori Sølve Sundsbø argazkilariak sortu zuen, eta diskoaren eta beste single batzuen karatulak ere berak egin zituen. Estatu Batuetan «The Scientist» single gisa kaleratzeko prestatzen ari ziren bitartean, Capitol Recordsek abestiak han komertzialki ez zuela arrakastarik izango uste zuen, eta, beraz, nahiago izan zuten «Clocks» jartzea salmentan.

Singlea sustatzeko bideoklip bat grabatu zuten eta Dominic Leungek zuzendu zuen. Planoak Londresko ExCeL Erakusketa Zentroan hartu ziren. Bideoan taldeko kideak koloretako fokuek argiztatuta abestia interpretatzen agertzen dira publikoaren aurrean (gehienbat unibertsitateko ikaslez osatua). 2003. urte amaieran, abestia *Peter Pan* filmerako erabili zen eta 2006an *The Wild* filmerako. David Cheal *The Daily Telegrapheko* kritikariaren iritziz,  “Clocks"-ek «piano-akonpainamendu hipnotikoa, erritmo azkarra eta melodia gogoraerraza ditu, eta horrek guztiak, Martinen ahots etereoarekin batera, sekulako klimax lasaia sorrarazten du». 2004ko Grammy Sarien banaketan, abestiak urteko grabaziorik hoberenaren aitorpena jaso zuen. *Q* Sarietan ere single hoberenaren saria jasotzeko izendatu zuten. Pitchforkeko 2000-2004 bitarteko 100 single hoberenen zerrendan 68. postuan gelditu zen.

Singleak 2003an izan zuen arrakasta irratian, eta oso ondo posizionatu zen mundu mailako zerrenda askotan. Erresuma Batuan, UK Singles Chartek bederatzigarren postuan kokatu zuen. Estatu Batuetako zerrendetan, 29. postua lortu zuen.

«Clocks» Coldplayren lorpen onenetariko bat dela esaten da, eta pianoaren linea harmonikoa, bandaren talentuaren markatzat hartzen da. *The New York Times* egunkariaren arabera, sarrerako arpegioak asko erabili ziren beste artista batzuen abestietarako *sampling* metodoaren bidez. Gainera, *X&Y*ko abesti askok «Clocks» abestiaren eragina dute. *Billboard* aldizkariko Brian Cohenek abesti hori album horretako beste abesti batzuen «oinarri» gisa erabili zela sumatu du, «egituran edo sorrarazten duten sentimenduan elkarren antza» baitute. «Speed of Sound», X&Yren lehen singelak, zenbait antzekotasun ditu -ekin; besteak beste, akorde-progresio bera dute. *The New York Times* egunkariaren arabera, Jordin Sparks estatubatuar abeslariak bere 2008ko «No Air» singlean «Clocks»-en piano-egitura ezaguna kopiatu zuen». Brandy Norwood abeslari estatubatuarraren «Should I Go» abestiak, *Afrodisiac* albumekoak, arpegio horien lagin bat erabili zuen, eta baita Alejandro Fernández abeslari mexikarraren «Te voy a perder» singleak ere. 2009an, David Guetta DJ frantsesak, Kelly Rowlandekin batera, beste lagin bat erakusten duen singlea kaleratu zuen: «When Love Takes Over». Lupe Fiasco eta Matthew Santosen «Shining Down» abestian ere beste lagin bat nabaritzen da. Azken bikote honek interpretatutako «I Need You Now» abestiaren birnahasketa batean «Clocks» abestiaren antzeko egitura entzun daiteke. «Clocks»-en bertsio horrek bosgarren postua lortu zuen *Triple J Hottest 100*-en 2003an, eta jatorrizko bertsioak 69. postua eskuratu zuen aurreko urtean. Gainera, abestiaren beste bertsio birnahastu batzuk ere egon dira, Ron van den Beuken eta Deep Dishen bertsioa barne, musika pirata deskargatzeko programa askotan agertu zena. Beste bertsio bat dago Kubako *Buena Vista Social Club* musika-elkarte ezagunak ekoiztutako *Rhythms del mundo* disko bilduman. Bilduma horrek Britainia Handiko, Estatu Batuetako eta Irlandako hainbat artistaren abestiak biltzen ditu. 2003an, Coldplayren zuzeneko lehen diskoan (*Live 2003)* agertu zen abestia. *LeftRightLeftRightLeft* musika-bandaren albumean ere agertu zen.
## Kanpo estekak 
* Coldplay taldeko Clocks abestiaren bideoklipa entzungai eta ikusgai